Broj: 711-I-2196-M-154/21-02-19

Zagreb, 3. prosinca 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15 i 98/19 u daljnjem tekstu: ZSSI), **na zahtjev dužnosnika Josipa Jakobovića, općinskog načelnika Općine Strizivojna**,za davanjem mišljenja Povjerenstva**,** na 150. sjednici održanoj dana 3. prosinca 2021.g., daje sljedeće:

**MIŠLJENJE**

**Na temelju članka 14. stavka 2. ZSSI-a, dužnosnik Josip Jakobović može istovremeno uz obnašanje dužnosti općinskog načelnika Općine Strizivojna obavljati funkciju člana Školskog odbora Osnovne škole “Ivan Goran Kovačić“ u Đakovu, jer je ista proglašena kao pravna osoba od posebnog interesa za Osječko-baranjsku županiju, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.**

Obrazloženje

Zahtjev za davanjem mišljenja Povjerenstva podnio je dužnosnik Josip Jakobović, općinski načelnik Općine Strizivojna. U Povjerenstvu zahtjev je zaprimljen pod poslovnim brojem 711-U-5678-M-154/21-01-4 dana 1. prosinca 2021.g., povodom kojeg se vodi predmet broj: M-154/21.

Člankom 3. stavkom 1. podstavkom 39. ZSSI-a propisano je da su gradonačelnici, općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika kojeg vodi Povjerenstvo isto je utvrdilo kako je dužnosnik Josip Jakobović bio općinski načelnik Općine Strizivojna u mandatu 2017.-2021.g. te ponovno od 21. svibnja 2021.g. Stoga se dužnosnik Josip Jakobović povodom obnašanja navedene dužnosti dužan pridržavati odredbi ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da profesionalno obnaša dužnost općinskog načelnika Općine Strizivojna te da je imenovan u Školski odbor Osnovne škole „Ivan Goran Kovačić“ u Đakovu, a čiji je osnivač Osječko-baranjska županija te stoga postavlja upit je li u sukobu interesa.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 14. stavkom 2. istog članka propisano je da dužnosnici iznimno mogu biti članovi u najviše do dva upravna vijeća ustanove, odnosno nadzorna odbora izvanproračunskih fondova koji su od posebnog državnog interesa ili su od posebnog interesa za jedinicu lokalne, odnosno područne (regionalne) samouprave, osim ako posebnim zakonom nije određeno da je dužnosnik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova, odnosno nadzornim odborima izvanproračunskih fondova dužnosnik nema pravo na naknadu, osim prava na naknadu putnih i drugih opravdanih troškova.

Člankom 1. stavkom 2. Zakona o odgoju i obrazovanju u osnovnoj i srednjoj školi („Narodne novine“, broj 87/08., 86/09., 92/10., 105/10., 90/11., 5/12., 16/12., 86/12., 126/12., 94/13., 152/14., 07/17., 68/18., 98/19 i 64/20) propisano je kako su srednje škole javne ustanove. Člankom 90. navedenog Zakona propisano je kako osnivač srednje škole može biti Republika Hrvatska, jedinica područne (regionalne) samouprave, te druga pravna ili fizička osoba. Člankom 118. stavkom 1. navedenog Zakona propisano je da školom upravlja školski odbor, pa je time školski odbor po svojoj ulozi u upravljanju školom kao ustanovom izjednačen s pojmom upravnog vijeća ustanova.

Uvidom u Registar ustanova i izvanproračunskih fondova od posebnog interesa koje vodi Povjerenstvo utvrđeno je da je Osnovna škola „Ivan Goran Kovačić“, Đakovo, ustanova od posebnog interesa za Osječko-baranjsku županiju temeljem Zaključka od 31. svibnja 2011.g. i Zaključka o izmjeni zaključka od 11. ožujka 2014.g.

Stoga, primjenom članka 14. stavka 2. ZSSI-a, dužnosnik Josip Jakobović može istovremeno obnašati dužnost općinskog načelnika Općine Strizivojna i obavljati funkciju člana školskog odbora Osnovne škole „Ivan Goran Kovačić“, ali za obavljanje navedene funkcije nema pravo na naknadu, osim prava na naknadu putnih i drugih opravdanih troškova.

Slijedom navedenoga, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Josip Jakobović, elektroničkom dostavom

2. Objava na internetskoj stranici Povjerenstva

3. Pismohrana